VENDIM
Nr. 20, datë 19.4.2019

PËR FILLIMIN E PROCEDURËS PËR SHQYRTIMIN E APLIKIMIT PËR MIRATIMIN E TARIFAVE TË SHËRBIMIT TË LARGIMIT TË UJËRAVE TË NDOTURA PËR SHOQËRINË UJËSJELLËS-KANALIZIME MALËSI E MADHE

Në mbështetje të neneve 13, 14, 21 dhe 22, të ligjit nr. 8102 datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), vendimit të Komisionit Kombëtar Rregullator nr. 40, datë 9.12 2015 “Për miratimin e dokumentacionit mbështetës për miratimin e tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 40), vendimit të Komisionit Kombëtar Rregullator nr. 41, datë 9.12.2015 “Për miratimin e procesit të miratimit të tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 41), vendimit të Komisionit Kombëtar Rregullator nr. 42, datë 9.12.2015 “Për miratimin e metodologjisë për vendosjen e tarifave për shërbimin e furnizimit me ujë dhe largim e përpunimin e ujërave të ndotura” (vendimi nr. 42), 
Komisioni Kombëtar Rregullator,
në mbledhjen e datës 19.4.2019 pasi shqyrtoi çështjen me objekt “Miratimin e projektvendimit “Për fillimin e procedurës për shqyrtimin e aplikimit për miratimin e tarifave të largimit të ujërave të ndotura për shoqërinë Ujësjellës-Kanalizime Malësi e Madhe”,
konstatoi se:
Shoqëria Ujësjellës-Kanalizime Malësi e Madhe është licencuar nga Komisioni Kombëtar Rregullator (KKRR) me vendimin nr. 51, datë 2.12.2016, “Për licencimin e sh.a. Ujësjellës Malësi e Madhe”, për kategorinë e grumbullimit dhe shpërndarjes së ujit për konsum publik. 
Me vendimin nr. 78, datë 26.11.2018, “Për disa shtesa dhe ndryshime në vendimin e Komisionit Kombëtar Rregullator nr. 51, datë 2.12.2016, “Për licencimin e sh.a. Ujësjellës Malësi e Madhe”, i ndryshuar, shoqëria UK Malësi e Madhe u licencua nga KKRR-ja për ushtrimin e aktivitetit të largimit të ujërave të ndotura për Njësinë Administrative Koplik.
Shoqëria Ujësjellës-Kanalizime Malësi e Madhe, me shkresën nr. 75 prot. datë 18.2.2019, ka aplikuar pranë ERRU-së për miratimin e tarifave për shërbimin e largimit të ujërave të ndotura.
Me anë të shkresës nr. 89 prot. datë 28.2.2019, “Dërgim dokumentacioni”, UK Malësi e  Madhe plotësoi dosjen e aplikimit në përputhje me vendimin nr. 40. 
[bookmark: _GoBack]Për gjithë sa më sipër Komisioni Kombëtar Rregullator, pasi arriti në përfundimin se aplikimi i shoqërisë UK Malësi e Madhe është i bazuar ligjërisht dhe plotëson kërkesat ligjore të parashikuara në vendimin nr. 40 dhe kuadrin rregullator në fuqi,

VENDOSI:

1. Të fillojë procedurën për shqyrtimin e aplikimit të shoqërisë Ujësjellës-Kanalizime Malësi e Madhe për miratimin e tarifave për shërbimin e largimit të ujërave të ndotura.
2. Drejtoria Tekniko-Ekonomike detyrohet të njoftojë shoqërinë Ujësjellës-Kanalizime Malësi e Madhe dhe Bashkinë Malësi e Madhe për vendimin e Komisionit Kombëtar Rregullator.
Ky vendim hyn në fuqi menjëherë. 
Ky vendim botohet në Fletoren Zyrtare.

